Virallinen lehti nro C 323 , 21/10/1998 s. 0093



KIRJALLINEN KYSYMYS E-0891/98 komissiolle esittäjä(t): Daniela Raschhofer (NI) (26. maaliskuuta 1998) Aihe: Eurolle asetettujen vaatimusten täyttäminen Bonnissa julkaistiin keskiviikkona 25. helmikuuta 1998 Euroopan talous- ja rahaliittoa käsittelevän yhdistyksen tutkimus, jonka mukaan 14 valtiota täyttää eurolle asetetut vaatimukset. 1. Kuka on perustanut edellä mainitun Euroopan talous- ja rahaliittoa käsittelevän yhdistyksen? 2. Ketkä eurooppalaiset taloustieteilijät ja mitkä instituutiot osallistuivat tutkimuksen laatimiseen? 3. Miten edellä mainitut tahot valittiin? 4. Onko komissio omalta osaltaan antanut tehtäväksi laatia tätä aihetta käsitteleviä tutkimuksia? Jos on, kenelle toimeksianto on annettu ja minkälaisia tutkimuksia toimeksianto koski? 5. Kuinka paljon tukea komissio on antanut edellä mainitun tutkimuksen laatimiseen tai edellä mainitulle yhdistykselle? 6. Onko komissio täysin samaa mieltä tutkimuksen sisällöstä? 7. Ovatko tutkimuksessa mainitut tiedot peräisin kansallisista lähteistä vai käytettiinkö muita lähteitä, kuten esim. EY:n tilastotoimiston tietoja? 8. Miten tutkimuksen laatijat määrittelevät termit ¨rahoituspoliittiset kriteerit¨ ja ¨konvergenssikriteerien täyttäminen pitkällä aikavälillä¨? 9. Millä tavoin tutkimuksessa todistetaan EKP:n demokraattista legimiteettiä koskeva lausunto? Komission jäsenen Yves-Thibault de Silguyn komission puolesta antama vastaus (20. huhtikuuta 1998) Tutkimus, johon arvoisa parlamentin jäsen viittaa, on oletettavasti Euroopan rahaliittoyhdistyksen AMUE:n (Association for the Monetary Union of Europe) helmikuussa 1998 julkaisema kestävän kehityksen kertomus. Kertomusta voi tilata AMUE:sta osoitteesta 26 rue de la Pépinière, F-75008 Paris, France, puh. +33 1 44 70 60 30, faksi +33 1 45 22 33 77. Kertomuksen esipuhe, sisällysluettelo sekä yhteenveto lähetetään suoraan kysyjälle sekä parlamentin sihteeristöön. Euroopan teollisuusjohtajat perustivat AMUE:n vuonna 1987. Se on täysin itsenäinen yritysten muodostama toimielin, joka tekee yhteistyötä viranomaisten kanssa ja toimii kaikissa 15 jäsenvaltiossa. Lisätietoja toiminnasta saa suoraan AMUE:sta. Työryhmän toimintaan ja kertomuksen laadintaan osallistuneiden taloustieteilijöiden nimet ovat kertomuksen liitteessä. Kysyjän on käännyttävä AMUE:n puoleen saadakseen tietää, miten heidät valittiin. Komissio julkaisi 25. maaliskuuta 1998 EY:n perustamissopimuksen 109 j artiklassa tarkoitetun kertomuksen ((KOM(98) 1999 lopullinen. )) (lähentymiskertomus), jossa arvioidaan jäsenvaltioiden edistymistä talous- ja rahaliiton toteuttamiseen liittyvien jäsenvaltioiden velvollisuuksien täyttämisessä. Kertomuksessa tutkittiin kestävän lähentymisen korkean tason saavuttamista, kuten 109 j artiklassa on mainittu. Komissio tuki AMUE:ta myöntämällä sille 500 000 ecun avustuksen vuonna 1997 osana komission talous- ja rahaliiton tiedotusohjelmaa. Komissio ei ole tukenut taloudellisesti AMUE:n kertomusta tai muita yksittäisiä tutkimuksia. AMUE on täysin itsenäinen toimielin. Sen vuoksi komissio ei ole vastuussa kertomuksen päätelmistä eivätkä ne millään tavoin sido komissiota. Komission oma näkökanta kestävän lähentymisen tasosta EY:n perustamissopimuksen 109 j artiklan merkityksessä käy ilmi lähentymiskertomuksesta. AMUE:n kertomuksessa käytettyjen tietolähteiden, kestävän kehityksen ja julkista taloutta koskevien kriteereiden määritelmien sekä EKP:n demokraattista vastuuta koskevan näkökannan osalta parlamentin jäsentä pyydetään tutkimaan kertomusta.